Segédlet közművelődési statisztikához
Mióta nincsenek nyomtatványok a közművelődési tevékenység eredményeinek rögzítésére, minden szervezet maga dönt arról, hogy milyen adatot, milyen formában gyűjt. A gyakorlatok nagyon eltérőek. A szabály nem változott, az adatszolgáltatásért az adatszolgáltató felel. A 2013. évi jelentés Excel változata alkalmas az egyes tevékenységek rögzítésére, kitöltésével az elemi adatok bizonyító erejű nyilvántartása is elkészíthető.
Közművelődési intézményeknek, kulturális tevékenységet végző civil szervezeteknek, kulturális vállalkozásoknak egyaránt ajánljuk a 2013. évről készítendő közművelődési statisztikai jelentés Excel változatát.
A Nemzeti Művelődési Intézet Heves Megyei Irodája, úgyis, mint megyei feldolgozó központ, több megkeresést kapott azzal kapcsolatban, milyen módon lehet eleget tenni annak a jogszabályi követelménynek, mely szerint a tevékenységgel kapcsolatban keletkezett elemi adatok összegzését kell rögzíteni a jelentésben. A kérdések azt jelzik, hogy a kollégákat – bár az adatszolgáltatás csak 2014 januárjától esedékes – foglalkoztatja a probléma. Tapasztalatunk szerint minél kisebb az intézmény, szervezet, annál valószínűbb, hogy csak az emlékezet, az asztali naptár, a határidőnapló a legfőbb adatforrás.
Igaz, hogy mindjárt kezdődik az utolsó negyedév, mégis arra gondoltunk, hogy jobb előbb, mint utóbb reagálni, orientálni, segíteni. Megosztjuk a jelentés olyan verzióját, mely sorok beszúrásával alkalmas egy-egy tevékenység adatainak rögzítésére, így megalapozza az éves jelentést.
Szerző: Kary József